6. โครงการดำเนินงานในอนาคต

1. การขยายกิจการที่ท่าอากาศยานสุวรรณภูมิ

ระบบให้บริการเติมน้ำมันเชื้อเพลิงอากาศยานที่ท่าอากาศยานสุวรรณภูมิประกอบไปด้วยส่วนที่เกี่ยวข้อง
3 ระบบ คือ ระบบส่งน้ำมันเชื้อเพลิงอากาศยานผ่านท่อแบบ Hydrant
ระบบคลังน้ำมันเชื้อเพลิงอากาศยาน (Aviation Fuel Depot)
และการให้บริการเติมน้ำมันเชื้อเพลิงอากาศยาน (Into-plane Services) บริษัทฯ
เป็นผู้ลงทุนและประกอบการทั้ง 3 ระบบ

1.1 ระบบส่งน้ำมันเชื้อเพลิงอากาศยานผ่านท่อแบบ Hydrant

บริษัท ท่าอากาศยานสากลกรุงเทพแห่งใหม่ จำกัด (บทม.) ได้อนุญาตให้บริษัทฯ เป็นผู้จัดตั้ง บริษัท
ไทยเชื้อเพลิงการบิน จำกัด (TARCO) โดยได้ทำการจดทะเบียนบริษัทไปเมื่อวันที่ 27 พฤศจิกายน
2539 ด้วยทุนจดทะเบียน 370 ล้านบาท ซึ่งต่อมาได้มีการเพิ่มทุนเป็น 530 ล้านบาท
โดยมีสัดส่วนของการถือครองหุ้นดังนี้ คือ บาฟส์ 90% และ บทม. 10% ทั้งนี้เพื่อวัตถุประสงค์หลักคือ
เพื่อดำเนินการให้บริการระบบส่งน้ำมันเชื้อเพลิงอากาศยานผ่านท่อแบบ Hydrant
ตามสัญญาอนุญาตให้ดำเนินการให้บริการระบบส่งน้ำมันเชื้อเพลิงอากาศยานผ่านท่อแบบ Hydrant
เมื่อวันที่ 18 เมษายน 2540 ขณะนี้งานก่อสร้างเสร็จแล้ว
และได้เริ่มการทดสอบระบบทั่วไปตั้งแต่เดือนมกราคม 2549
โดยคาดว่าจะเริ่มทดสอบระบบด้วยน้ำมันอากาศยานได้ในเดือนมีนาคม 2549
ต่อจากการทดสอบระบบคลังน้ำมันเชื้อเพลิงอากาศยานและจะแล้วเสร็จพร้อมให้บริการได้ภายในเดือนมิถุนายน
2549

1.2 ระบบคลังน้ำมันเชื้อเพลิงอากาศยาน (Aviation Fuel Depot)

คลังน้ำมันเชื้อเพลิงอากาศยาน ที่ท่าอากาศยานสุวรรณภูมิ บริษัทฯ
ได้ดำเนินการก่อสร้างบนที่ดินของบริษัทฯ พื้นที่ทั้งหมดประมาณ 63 ไร่เศษติดกับคลองหนองงูเห่า
นอกพื้นที่ท่าอากาศยานสุวรรณภูมิด้านทิศตะวันออก โดยบริษัทฯ ได้ว่าจ้าง บมจ. ช. การช่าง
ให้เป็นผู้รับเหมาก่อสร้างคลังน้ำมันเชื้อเพลิงอากาศยาน ท่าอากาศยานสุวรรณภูมิ
ซึ่งงานก่อสร้างได้แล้วเสร็จตั้งแต่กลางปี 2548
และได้เริ่มการทดสอบระบบทั่วไปตั้งแต่เดือนมกราคม 2549
โดยคาดว่าจะเริ่มทดสอบระบบด้วยน้ำมันอากาศยานได้ในเดือนมีนาคม 2549
และจะแล้วเสร็จพร้อมให้บริการได้ภายในเดือนมิถุนายน 2549

  1.3 การให้บริการเติมน้ำมันเชื้อเพลิงอากาศยาน (Into-plane Services)

บมจ. ท่าอากาศยานไทย (ทอท.)
ได้ประกาศคัดเลือกผู้ประกอบการโครงการระบบให้บริการเพลิงอากาศยาน (ยกเว้น Hydrant)
ที่ท่าอากาศยานสุวรรณภูมิ มีอายุสัมปทาน 20 ปี และ บริษัทฯ ได้รับการคัดเลือกจาก ทอท.
ให้เป็นผู้รับอนุญาตเข้าดำเนินงานและให้บริการโครงการระบบให้บริการเชื้อเพลิงอากาศยาน
(Into-plane Services) ณ ท่าอากาศยานสุวรรณภูมิ
ตามสัญญาโครงการระบบให้บริการเชื้อเพลิงอากาศยาน (Into-plane Services) ณ
ท่าอากาศยานสุวรรณภูมิ เลขที่ ทสภ. 1-03/2547 วันที่ 10 มีนาคม 2547
ถึงแม้ท่าอากาศยานสุวรรณภูมิจะมีผู้ประกอบการสองรายก็ตาม บริษัทฯ
ยังคงมีศักยภาพที่จะให้บริการเติมเชื้อเพลิงอากาศยานให้กับสายการบินต่างๆ ได้ถึง 100%
เช่นเดียวกันกับท่าอากาศยานดอนเมือง โดยบริษัทฯ ได้ว่าจ้าง บมจ. ช. การช่าง
ให้เป็นผู้รับเหมาก่อสร้างระบบให้บริการเชื้อเพลิงอากาศยาน ท่าอากาศยานสุวรรณภูมิ
ซึ่งงานก่อสร้างได้แล้วเสร็จตั้งแต่กลางปี 2548
และได้เริ่มการทดสอบระบบทั่วไปตั้งแต่เดือนมกราคม 2549
โดยคาดว่าจะเริ่มทดสอบระบบด้วยน้ำมันอากาศยานได้ในเดือนพฤษภาคม 2549
ต่อจากการทดสอบระบบส่งน้ำมันเชื้อเพลิงอากาศยานผ่านท่อแบบ Hydrant
และจะแล้วเสร็จพร้อมให้บริการได้ภายในเดือนมิถุนายน 2549

2. การก่อสร้างท่อขนส่งน้ำมันอากาศยาน เส้นทางมักกะสัน-ท่าอากาศยานสุวรรณภูมิ

คลังน้ำมันเชื้อเพลิงอากาศยาน ที่ท่าอากาศยานสุวรรณภูมิ
ถูกออกแบบมาให้รับน้ำมันอากาศยานทั้งทางท่อ และทางรถยนต์
ทั้งนี้เพื่อให้เป็นไปตามหลักการของสมาคมบริการการบินระหว่างประเทศ (IATA)
ที่ต้องการให้มีเส้นทางการจัดส่งน้ำมันมาที่คลังน้ำมันเชื้อเพลิงอากาศยานมากกว่าหนึ่งแหล่ง
แต่ปัจจุบันภัยจากการก่อการร้ายที่เกี่ยวข้องกับสนามบินได้ทวีความรุนแรงมากขึ้น บริษัทฯ
ตระหนักถึงการเสี่ยงภัยที่จะมีรถบรรทุกน้ำมันขนาดใหญ่วิ่งเข้าไปภายในสนามบิน
และปัญหาที่จะเกิดกับชุมชนและสิ่งแวดล้อมอันนำมาซึ่งผลกระทบกับชื่อเสียงและภาพลักษณ์ของบริษัทฯ
เพื่อเป็นการเพิ่มความมั่นคง (Security of Supply) ในการขนส่งน้ำมันอากาศยานไปยัง ทสภ.
เมื่อวันที่ 5 พฤศจิกายน 2546 คณะกรรมการบริษัทฯ
มีมติให้ยกเลิกการก่อสร้างระบบรับน้ำมันอากาศยานทางรถยนต์สำหรับท่าอากาศยานสุวรรณภูมิ
และอนุมัติในหลักการให้บริษัทฯ
ลงทุนในโครงการวางท่อส่งน้ำมันอากาศยานไปยังท่าอากาศยานสุวรรณภูมิ

  2.1 โครงการท่อขนส่งน้ำมันอากาศยานเส้นทางมักกะสัน-ท่าอากาศยานสุวรรณภูมิ

บริษัทฯ เป็นแกนนำในการจัดตั้งบริษัทร่วมทุนคือบริษัท เจพี-วัน แอสเซ็ท จำกัด โดยบริษัทฯ
ถือหุ้นใน สัดส่วน 50% สยามอินเวสท์เมนท์ฟันด์ 42.5% และ บมจ. กรุงเทพประกันภัย 7.5%
มีทุนจดทะเบียน 600 ล้านบาท ขณะนี้การดำเนินการอยู่ในขั้นตอนการก่อสร้าง
ซึ่งคาดว่าจะแล้วเสร็จในเดือนกุมภาพันธ์ 2549
และจะเริ่มทดสอบระบบด้วยน้ำมันอากาศยานได้ในเดือนมีนาคม 2549
พร้อมกับการทดสอบระบบคลังน้ำมันเชื้อเพลิงอากาศยานและจะแล้วเสร็จพร้อมให้บริการได้ภายในเดือนมิถุนายน
2549

  2.2 โครงการก่อสร้างระบบรับน้ำมันอากาศยานทางท่อ และถังรับน้ำมันอากาศยาน

คณะกรรมการบริษัทฯ ได้มีมติเห็นชอบให้ดำเนินการก่อสร้างระบบรับน้ำมันอากาศยานทางท่อ
และถังรับน้ำมันอากาศยานพร้อมกับสิ่งอำนวยความสะดวกอื่นๆ สำหรับให้ บริษัท เจพี-วัน แอสเซ็ท
จำกัด เช่า และอนุมัติให้ว่าจ้าง บมจ. ช. การช่าง เป็นผู้รับเหมางานก่อสร้าง ฐานถังน้ำมัน
จำนวน 1 ฐาน พร้อมระบบรับน้ำมันอากาศยานทางท่อ
และถังรับน้ำมันอากาศยานพร้อมกับสิ่งอำนวยความสะดวกอื่นๆ
ซึ่งคาดว่าจะแล้วเสร็จในเดือนกุมภาพันธ์ 2549
และจะเริ่มทดสอบระบบด้วยน้ำมันอากาศยานได้ในเดือนมีนาคม 2549
พร้อมกับการทดสอบระบบคลังน้ำมันเชื้อเพลิงอากาศยานและจะแล้วเสร็จพร้อมให้บริการได้ภายในเดือนมิถุนายน
2549

3. การขยายกิจการไปยังท่าอากาศยานภูมิภาค

ตามที่รัฐบาลมีนโยบายที่จะผลักดันให้ประเทศไทยก้าวสู่ความเป็นศูนย์กลางทางการค้า การคมนาคม
ขนส่ง และการท่องเที่ยวของภูมิภาคในระดับนานาชาติ นั้น ซึ่งส่วนหนึ่งของนโยบายดังกล่าว
คือการพัฒนาศูนย์กลางการบินของภาคต่างๆ
ให้สามารถรองรับการขยายตัวของภาคอุตสาหกรรมและการท่องเที่ยว บริษัทฯ
มีความมุ่งมั่นที่จะสนองนโยบายภาครัฐบาล เพื่อให้สนามบินภูมิภาคต่างๆ
เป็นศูนย์กลางการบินระหว่างประเทศ จึงได้กำหนดแผนที่จะขยายการให้บริการฯ
ไปยังสนามบินภูมิภาค โดยพิจารณาความเหมาะสมที่จะเข้าไปให้บริการ
ในแต่ละท่าอากาศยานภูมิภาค ดังนี้

3.1 ท่าอากาศยานเชียงใหม่ (อยู่ในความรับผิดชอบของ บมจ. ท่าอากาศยานไทย)

บริษัทฯ ได้ศึกษารายละเอียดการลงทุนก่อสร้างระบบให้บริการเติมน้ำมันเชื้อเพลิงอากาศยาน
(Into-plane Services) และระบบคลังน้ำมันเชื้อเพลิงอากาศยาน
เพื่อที่จะได้ยื่นข้อเสนอให้สอดคล้องกับนโยบายของ ทอท.
ที่จะเป็นผู้ลงทุนก่อสร้างระบบท่อส่งน้ำมันเชื้อเพลิงใต้ดิน ตามที่ได้รับหนังสืออนุญาตจาก ทอท.
เปิดเสรีให้ผู้ประกอบการ เสนอเป็นผู้ให้บริการฯแก่สายการบินต่างๆ

  3.2 ท่าอากาศยานภูมิภาค (อยู่ในความรับผิดชอบของกรมการขนส่งทางอากาศ)

บริษัทฯได้ทำการศึกษาศักยภาพของสนามบินในลำดับรองจากสนามบินเชียงใหม่ และ ภูเก็ต
พบว่าท่าอากาศยานกระบี่ มีศักยภาพในการขยายตัวทางเศรษฐกิจการท่องเที่ยวที่สูงแห่งหนึ่ง
ซึ่งขณะนี้ บริษัทฯพร้อมที่จะเสนอให้บริการฯหากได้รับแจ้งความประสงค์จากสายการบิน

3.3 ท่าอากาศยานเกาะสมุย (อยู่ในความรับผิดชอบของ บริษัท การบินกรุงเทพ จำกัด)

บริษัทฯ ได้ลงทุนก่อสร้างระบบคลังน้ำมันเชื้อเพลิงอากาศยานและระบบให้บริการเติมฯ มาตั้งแต่ปี
2542 ขณะนี้การให้บริการดังกล่าว มีการเจริญเติบโตค่อนข้างสูง
เกินกว่าที่ได้ประมาณการณ์การลงทุนไว้ ในระยะเริ่มโครงการฯ บริษัท
จึงจำเป็นที่จะต้องเพิ่มการลงทุนก่อสร้างถังเก็บน้ำมันเชื้อเพลิง ขนาดความจุ 500,000 ลิตร
เพิ่มอีกจำนวน 1 ใบ โดยจะเริ่มใช้งานได้ภายในปี 2549